Waarom dan so onseker?
​Vandag is die beplande nasionale taxi-staking. Wat alles daaruit gaan voortspruit, dit weet ons nie. Wanneer en waaroor die volgende staking ná vandag gaan wees – ook dit weet ons nie. Onsekerheid wek by baie mense vrees. Dalk raak dit jou vandag regstreeks, of dalk is daar ’n ander “taxi-staking” in jou lewe wat onsekerheid by jou wek.
By ons Here bestaan die woord onsekerheid nie. Hy, die Alwetende, word eenvoudig nooit verras deur menslike optrede nie. Hy wat alles weet, weet hoe gebeure in jou jou lewe affekteer en hoe jy dit beleef en verwerk – ook onsekerheid.
In Psalm 142 verwoord Dawid sy eie onsekerheid en vrees oor omstandighede buite sy beheer. Lees gerus hierdie kort Psalm. Uiteindelik vind Dawid sy krag en vrede in die wete dat ons Here in beheer bly en dat Hy weet hoe elkeen van sy kinders onsekerheid verwerk:
​U weet wat ek moes deurmaak (Psalm 142:4).
​Neem vrymoedigheid om, net soos ’n Dawid van ouds, Hom te vertel van die “taxi-stakings” in jou lewe en hoe jy daaroor voel en vertrou Hom by wie daar geen onsekerheid is nie.
Die sogenaamde “Swart Maandag” het gemengde reaksie ontlont – sommige sien dit as rassisties en ander as versoenend. Die hartseer is egter dat moord in ons pragtige land ’n harde realiteit bly. As Christene vra ons vrae en worstel ons daaroor, maar helaas sonder om klinkklare antwoorde te kry.
Israel van ouds het in ballingskap dieselfde geloofsworsteling beleef. Hulle het gebid, maar dit het gevoel asof God nie antwoord nie. Tog was Hy elke oomblik met hulle. In die woorde van Jesaja 40:27-29 bemoedig Hy Israel met die versekering dat Hy ten spyte van hul swaar en seer in beheer bly.
Dalk vind jy ook troos in hierdie woorde:
Waarom sê jy ... waarom kla jy ... “Die Here sien nie raak wat van my word nie, my reg gaan by my God verby?” Weet jy dan nie, het jy nog nie gehoor nie? Die Here is die ewige God, Skepper van die hele aarde. Hy word nie moeg nie, Hy raak nie afgemat nie en sy insig is ondeurgrondelik. Hy gee die vermoeides krag, Hy versterk die wat nie meer kan nie.
​Waarom sê jy ... waarom kla jy ... “Die Here sien nie raak wat van my word nie, my reg gaan by my God verby?” Weet jy dan nie, het jy nog nie gehoor nie? Die Here is die ewige God, Skepper van die hele aarde. Hy word nie moeg nie, Hy raak nie afgemat nie en sy insig is ondeurgrondelik. Hy gee die vermoeides krag, Hy versterk die wat nie meer kan nie.